text: Cykelmotionister gav den gas
  12 august 2017 kl. 16.10
  Store dele af Kolding var i dag spærret af, mens der var cykelstafet i byen.
  Godt 200 ivrige cykelryttere deltog  i Cykelstafetten, der for første gang kom forbi Kolding.
  Her skal de tilmeldte ryttere på skift køre så mange runder som muligt på en tre kilometer lang strækning.
  Arrangørerne havde dog håbet på langt flere deltagere, og derfor blev ruten forkortet i forhold til den oprindelige plan.
  - Det er første år, vi kører her, mange andre sportsevents har taget mange år at banke op, siger Ole Egeblad, arrangør af Cykelstafetten til TV SYD.
  Det lave deltagerantal betyder, at cykelløbet kører fra Kolding med et underskud, men det får ikke arrangørerne til at ryste på hånden.
   - Vi håber, at der her bliver en tilbagevendende begivenhed, men det kan være, vi skal cykle om foråret eller om efteråret i stedet, siger Ole Egeblad.
  